ગુજરાતમાં ખેડૂતો માટે સૌથી મોટી સમસ્યા હોય તો પાકના ભાવ અને પાણી છે. ગુજરાતમાં વરસાદની અછત વચ્ચે ખરીફ સિઝનમાં 10થી 15 ટકા ઉત્પાદન ઘટે તેવા સરકારના અંદાજ વચ્ચે ખેડૂતો માટે એક રાહતના સમાચાર આવ્યા છે. રાજ્યમાં 30 ટકા ડેમો ખાલીખમ થઈ ગયા છે. ઉનાળુ સિઝનમાં તો કોઈકાળે સિંચાઈ માટે પાણી અપાય તેવી સ્થિતિ ન હોવા વચ્ચે રવી સિઝનના ઘઉં, ચણા અને રાઈના પાકને સરકારે જીવતદાન આપવાનો નિર્ણય લીધો છે. 30થી 35 લાખ હેક્ટરમાં વાવેતર થતા રવી પાક માટે સરકારના આજના નિર્ણયથી ખેડૂતોને મોટી રાહત મળી છે. વરસાદના અભાવે ખરીફ સિઝનમાં નુક્સાન ભોગવનાર ખેડૂતોને રવી સિઝનમાં સિંચાઈ માટે પાણી ન મળ્યું હોત તો વર્ષ ફેઇલ જવાની સંભાવના હતી.